สปส.พร้อม คืน1.5พันล. โอนเข้ากอช.
สปส.เตรียมโอนเงินมาตรา 40 คืน กอช. พร้อมเป็นเครือข่ายหนุน 1 ล้านคน เป็นสมาชิก
9 ก.พ. 2559

สปส.เตรียมโอนเงินมาตรา 40 คืน กอช. พร้อมเป็นเครือข่ายหนุน 1 ล้านคน เป็นสมาชิก
นายโกวิท สัจจวิเศษ เลขาธิการสำนักงานประกันสังคม (สปส.) เปิดเผยว่า สปส.จะลงนามเอ็มโอยู กับ กอช.วันที่ 9 ก.พ.นี้ เพื่อโอนเงินของผู้ประกันตนมาตรา 40 ประมาณ 1,500 ล้านบาทให้ กอช. โดยในส่วนที่ลงทุนในพันธบัตร 500 ล้านบาทนั้น สปส.จะคืนเป็นเงินสด ขณะที่เงินอุดหนุนของภาครัฐที่ยังติดค้าง 600-700 ล้านบาท จะให้ กอช.ประสานต่อ รวมทั้ง สปส.จะร่วมเป็นเครือข่ายสนับสนุนและรณรงค์ผู้ประกันตนมาตรา 40 ที่มี 1 ล้านคน ให้สมัคร กอช.มากขึ้น
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า ขณะนี้มีแนวคิดที่จะฟื้นการตั้งกองทุนบำเหน็จบำนาญแห่งชาติ หรือ กบช. ที่คิดไว้เมื่อปี 2550 เพื่อรองรับการดูแลสวัสดิการประชาชนวัยเกษียณที่ครอบคลุมทุกกลุ่ม เนื่องจากกองทุนบำเหน็จบำนาญข้าราชการ (กบข.) จะดูแลข้าราชการ กองทุนสำรองเลี้ยงชีพ ดูแลพนักงานรัฐวิสาหกิจและบริษัทจดทะเบียน ส่วนกองทุนประกันสังคมดูแลพนักงาน และกองทุนการออมแห่งชาติ (กอช.) ดูแลผู้มีอาชีพอิสระ แต่ยังมีประชาชนบางกลุ่มที่ไม่มีเงินบำนาญ จึงต้องการรื้อฟื้นแนวคิดดังกล่าวขึ้น โดย สศค.จะเร่งสรุปแนวทางการศึกษาทั้งหมด เพื่อเสนอปลัดกระทรวงการคลังพิจารณา